**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL MOKYKLINIO AUTOBUSO PERĖMIMO KLAIPĖDOS MIESTO SAVIVALDYBĖS NUOSAVYBĖN IR JO PERDAVIMO VALDYTI, NAUDOTI IR DISPONUOTI PATIKĖJIMO TEISE“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant perimti savivaldybės nuosavybėn valstybei nuosavybės teise priklausantį mokyklinį M2 klasės autobusą „Iveco Daily 50C18“ ir perduoti jį, perėmus savivaldybės nuosavybėn, Klaipėdos Baltijos gimnazijai valdyti, naudoti ir disponuoti patikėjimo teise.

**2. Projekto rengimo priežastys ir kuo remiantis parengtas sprendimo projektas.**

2019-07-11 Turto skyrius gavo Nacionalinės švietimo agentūros 2021 m. rugpjūčio 12 d. raštą Nr. SD-2575(1.6 E) „Dėl mokyklinių autobusų skyrimo įgyvendinant projektą „Tikslinių transporto priemonių (geltonųjų autobusų) įsigijimas“ Nr. 09.1.3-CPVA-V-704-01-0002“, kuriuo nurodoma, jog vadovaujantis Lietuvos Respublikos švietimo, mokslo ir sporto ministro 2021 m. liepos 26 d. įsakymu Nr. V-1377, Klaipėdos Baltijos gimnazijai yra skiriamas autobusiukas vežioti pagal priešmokyklinio ir bendrojo ugdymo programas besimokančius, didelių ir labai didelių specialiųjų ugdymosi poreikių turinčius mokinius, kurie nepajėgia savarankiškai vaikščioti arba dėl turimų sutrikimų yra nesaugūs kelyje. Klaipėdos Baltijos gimnazijai minimas turtas perduodamas valdyti, naudoti ir disponuoti patikėjimo teise.

Savivaldybės nuosavybėn perduotas turtas bus naudojamas, vadovaujantis Lietuvos Respublikos švietimo, mokslo ir sporto ministro 2021 m. liepos 26 d. įsakymu Nr. V-1377 „Dėl mokyklų, kurioms 2021 metais geltonieji autobusai skiriami įgyvendinant iš Europos sąjungos struktūrinių fondų lėšų bendrai finansuojamą projektą „Tikslinių transporto priemonių (geltonųjų autobusų) įsigijimas“ Nr. 09.1.3-CPVA-V-704-01-0002, sąrašų patvirtinimo“, vežioti pagal priešmokyklinio ir bendrojo ugdymo programas besimokančius, didelių ir labai didelių specialiųjų ugdymosi poreikių turinčius mokinius, kurie nepajėgia savarankiškai vaikščioti arba dėl turimų sutrikimų yra nesaugūs kelyje.

Klaipėdos miesto ugdymo įstaigų šiuo metu valdomi mokykliniai autobusai:

|  |  |  |
| --- | --- | --- |
| **Eil. Nr.** | **Ugdymo įstaiga** | **Mokyklinis autobusas** |
| 1. | Klaipėdos Simono Dacho progimnazija | Mersedes Benz 311 CDI, valst. Nr. BCL 397 |
| 2. | Klaipėdos Baltijos gimnazija | Mersedes Benz 311 CDI, valst. Nr. CCL 673 |
| 3. | Klaipėdos Martyno Mažvydo progimnazija | Volkswagen Crafter valst. Nr. JHC 628 |
| 4. | Klaipėdos „Vitės“ progimnazija | Mersedes Benz 311 CDI, valst. Nr. AFC 839 |
| 5. | Klaipėdos „Medeinės“ mokykla | IVECO DAIL, valst. Nr. GUE 935 |
| Mersedes Benz 311 CDI, valst. Nr. BDJ 548 |
| Mersedes Benz 315 CDI, valst. Nr. FNG 823 |
| Volkswagen Crafter valst. Nr. KRA 280 |
| 6. | Klaipėdos Maksimo Gorkio progimnazija | Mersedes Benz ssprinter 514 CDI, valst. Nr. JZZ822 |
| 7. | Klaipėdos Litorinos mokykla | IVECO DAIL 50C15 HV |

Šiuo metu Klaipėdos Baltijos gimnazijos naudojamas mokyklinis autobusas yra blogos techninės būklės, naudojamas nuo 2006 metų. Atsižvelgiant į tai, kad mokykla vykdo pagal priešmokyklinio ir bendrojo ugdymo programas besimokančių, didelių ir labai didelių specialiųjų ugdymosi poreikių turinčių mokinių atvežimą, tikslinga šiai įstaigai skirti naują mokyklinį autobusą.

Šis Savivaldybės tarybos sprendimas reikalingas LR Vyriausybės nutarimo projektui rengti.

**3. Kokių rezultatų laukiama.**

Perėmus minėtą turtą savivaldybės nuosavybėn, jis būtų perduotas Klaipėdos Baltijos gimnazijai valdyti, naudoti ir disponuoti patikėjimo teise.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomos lėšos nereikalingos.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – savivaldybei perduodamas ilgalaikis materialusis turtas.

Teikiame svarstyti šį sprendimo projektą.

PRIDEDAMA. 2021-08-12 Nacionalinės švietimo agentūros raštas Nr. SD-2575(1.6 E), 5 lapai.

Turto valdymo skyriaus vedėjas Edvardas Simokaitis